बिहार की ये बेटी रातों रात बन गई सिंगिंग सेंसेशन, 18 की उम्र में फेसबुक ने बनाया सुपरस्टार

एंटरटेनमेंट डेस्क, अमर उजाला Updated Wed, 10 Oct 2018 01:19 PM IST

विज्ञापन

आज के दौर में सोशल मीडिया एक ऐसा माध्यम बन गया है जिसके जरिए कई बार लोग रातों रात सुपरस्टार बन जाते हैं। ऐसा ही एक वीडियो इंटरनेट पर छाया हुआ, जिसमें तीन बच्चे अपने हुनर से सभी को हैरान कर देते हैं। पाठक इनके बारे में ज्यादा से ज्यादा जानना चाह रहे हैं।

विज्ञापन

ये तीन बच्चे हैं मैथिली ठाकुर, ऋषभ ठाकुर और अयाची ठाकुर। 18 साल की मैथिली तीनों भाई-बहनों में सबसे बड़ी हैं। उनके मझले भाई ऋषभ ठाकुर तबला बजाते हैं जबकि अयाची बगल में बैठकर ताली बजाकर थाप देते हैं। अयाची खुद भी बहुत अच्छा गाते हैं। ये तीनों बच्चे मोबाइल के साधारण सेल्फी कैमरे से अपना गाना फेसबुक पर अपलोड करते हैं।



विज्ञापन

मैथिली के पिता रमेश ठाकुर मूलत: बिहार के मधुबनी के रहने वाले हैं। 20 साल पहले वो बिहार से दिल्ली पहुंचे। मैथिली अभी भी बिहार जाती रहती हैं। वहां उनके दादा रहते हैं। मैथिली के पिता रमेश ठाकुर ने बताया कि दिल्ली में रहकर बच्चों को संगीत की शिक्षा दी है। बहुत ही कम लोगों को पता है कि मैथिली के बचपन का नाम तन्नू था। बाद में लोगों ने प्यार से मैथली बुलाना शुरू कर दिया। इसका श्रेय उनके दादा शोभासिन्धु ठाकुर को जाता है क्योंकि वो बिहार के मिथिला क्षेत्र से हैं।

मैथिली दिल्ली के द्वारका में रहती हैं। यहीं के बाल भवन इंटरनेशनल स्कूल से वो पढ़ाई कर रही हैं। मैथिली के पिता रमेश ठाकुर खुद भी दिल्ली में संगीत प्रशिक्षण केंद्र चलाते हैं। गांव से शुरू हुआ मैथिली का सफर आज देश-दुनिया तक पहुंच गया है।